**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO**

**DĖL SKUODO RAJONO SAVIVALDYBĖS TARYBOS 2024 M. VASARIO 29 D. SPRENDIMO NR. T9-22 „DĖL SKUODO RAJONO SAVIVALDYBĖS ŽEMĖS ŪKIO IR KAIMO PLĖTROS INICIATYVŲ SKATINIMO PROGRAMOS LĖŠŲ ADMINISTRAVIMO TVARKOS APRAŠO PATVIRTINIMO“ PAKEITIMO**

2024 m. birželio 18 d. Nr. T10-132

Skuodas

**1. Parengto sprendimo projekto tikslas ir uždaviniai.**

Tikslas – pakeisti Skuodo rajono savivaldybės žemės ūkio ir kaimo plėtros iniciatyvų skatinimo programos lėšų administravimo tvarkos aprašą (toliau – Tvarkos aprašą).

**2. Siūlomos teisinio reguliavimo nuostatos.**

Skuodo rajono savivaldybės žemės ūkio ir kaimo plėtros iniciatyvų skatinimo programos lėšų administravimo tvarkos aprašo, patvirtinto Skuodo rajono savivaldybės tarybos 2024 m. vasario 29 d. sprendimu Nr. T9-22, 47 punkte įtvirtinta nuostata, kad Tvarkos aprašą tvirtina, keičia, papildo ar panaikina Skuodo rajono savivaldybės taryba.

**3. Laukiami rezultatai.**

Vadovaujantis šiuo metu galiojančiu Tvarkos aprašo 5 punktu, žemės sklypų savininkai ar jų naudotojai turi būti registruoti Skuodo rajono savivaldybėje. Atsižvelgiant į planuojamo Tvarkos aprašo pakeitimą, atsirastų galimybė žemės sklypų savininkams ar naudotojams, kurie nėra registruoti Skuodo rajono savivaldybėje, tačiau teisėtais pagrindais valdoma žemė yra Skuodo rajono savivaldybės teritorijoje, susiremontavus melioracijos drenažo rinktuvus iki 12,5 cm skersmens ir (ar) atlikus drenažo sistemų avarinių gedimų šalinimo darbus, gauti melioracijos drenažo rinktuvų iki 12,5 cm skersmens ir (ar) drenažo sistemų avarinių gedimų šalinimo darbų išlaidų kompensaciją, o tai taip pat atitiktų Skuodo rajono savivaldybės žemės ūkio ir kaimo plėtros iniciatyvų skatinimo programos tikslo uždavinį – gerinti melioracijos drenažo sistemų techninę būklę.

Siekiant prašymų teikėjams mažinti administracinę naštą, atsisakoma perteklinių dokumentų, kuriuos Savivaldybės administracijos darbuotojai gali patikrinti atitinkamuose registruose ar internetiniuose portaluose, todėl keičiami atitinkami Tvarkos aprašo punktai ir Tvarkos aprašo 1 priedas.

Siekiant aiškumo, tikslumo bei atitikties dokumentų rengimo taisyklėms, taip pat patikslinti kai kurie Tvarkos aprašo punktai, Tvarkos aprašo 2 priedas ir pateikiamų dokumentų kopijų tvirtinimo tvarka.

**4. Lėšų poreikis sprendimui įgyvendinti ir jų šaltiniai.**

Skuodo rajono savivaldybės tarybos 2023 m. gruodžio 21 d. sprendimu Nr. T9-227 „Dėl Skuodo rajono savivaldybės 2024–2026 metų strateginio veiklos plano patvirtinimo“ patvirtinto Skuodo rajono savivaldybės 2024–2026 metų strateginio veiklos plano 5.1.1.2 priemonėje „Žemės ūkio ir kaimo plėtros iniciatyvų skatinimas“ suplanuotos lėšos – 100 000 Eur.

Skuodo rajono savivaldybės tarybos 2024 m. vasario 15 d. sprendimu Nr. T9-14 „Dėl Skuodo rajono savivaldybės 2024 metų biudžeto patvirtinimo“ patvirtinto Skuodo rajono savivaldybės biudžeto 5.1.1.2 priemonėje „Žemės ūkio ir kaimo plėtros iniciatyvų skatinimas“, sąmatos Nr. S00.225, numatytos lėšos –100 000 Eur.

**5. Sprendimo projekto autorius ir (ar) autorių grupė.**

Rengėjai:

Skuodo rajono savivaldybės Žemės ūkio skyriaus vedėja Alina Anužienė;

Skuodo rajono savivaldybės administracijos Žemės ūkio skyriaus vyriausiasis specialistas Gintaras Timbaras;

Skuodo rajono savivaldybės Žemės ūkio skyriaus vyriausiasis specialistas Rolandas Taujenis.